KIRJALLINEN KYSYMYS P-1828/00 esittäjä(t): Gilles Savary (PSE) komissiolle. Sosiaaliturvajärjestelmien yhteensovittaminen Euroopan unionissa.



Virallinen lehti nro 046 E , 13/02/2001 s. 0214 - 0215



KIRJALLINEN KYSYMYS P-1828/00 esittäjä(t): Gilles Savary (PSE) komissiolle (31. toukokuuta 2000) Aihe: Sosiaaliturvajärjestelmien yhteensovittaminen Euroopan unionissa Kahdelle Ranskassa asuvalle Euroopan unionin kansalaiselle, joista toinen saa sosiaaliturvaa koskevien yhteisön säännösten nojalla eläkettä Belgian eläkelaitokselta sekä Aquitainen alueelliselta sairausvakuutuskassalta ja toinen Espanjasta sekä Aquitainen alueelliselta sairausvakuutuskassalta, oli ensin ilmoitettu Aquitainen alueellisen sairausvakuutuskassan korvaavan kotiavusta aiheutuvat kustannukset. Huhtikuun 22. päivänä 1999 päivätyssä ministeriön tiedotteessa määrättiin, että jäsenvaltion eläkevakuutuskassa (Caisse Nationale d'Assurance Vieillesse) on toimivaltainen vain silloin, kun suurin osa mukaan luettavien vakuutuskausien (neljännesvuosi) maksuista on suoritettu yleisen järjestelmän yhteydessä. Aquitainen alueellinen sairausvakuutuskassa ilmoitti myöhemmin kirjeen nojalla näille vanhuksille heidän kotiapua koskevan korvauksensa hylkäämisestä. Suurin osa näiden kahden henkilön mukaan luettavista vakuutuskausista koskee Belgian ja Espanjan järjestelmiä, jotka myöntävät korvauksia vain kotimaassaan asuville eläkeläisille. Onko 22. huhtikuuta 1999 kirjattu tiedote nykyisten sosiaaliturvaa koskevien yhteisön säännösten mukainen ja onko ilmoitettu korvauksen hylkääminen laillinen niiden nojalla? Mitä oikeuksia nämä kaksi henkilöä voivat käyttää hyväkseen, kun on kyse kotiapua koskevista etuuksista, ja missä jäsenvaltion laitoksissa? Aikooko komissio mitä pikimmin täydentää yhteisön lainsäädäntöä taatakseen kaikille kansalaisille, jotka ovat vastaavanlaisessa tilanteessa, korkeatasoisia eläke-etuuksia riippumatta heidän valitsemastaan kotipaikasta Euroopan unionissa, mikäli missään yhteisön säännöksessä ei ole määrätty tällaisesta tilanteesta ja päätetty toimivaltaisesta viranomaisesta, joka myöntää näitä etuuksia? Anna Diamantopouloun komission puolesta antama vastaus (28. kesäkuuta 2000) Komissio vastaa arvoisalle parlamentin jäsenelle, että samankaltainen kysymys on esitetty yhteisöjen tuomioistuimelle, joka tutki, ovatko Saksan lainsäädännössä 1. tammikuuta 1995 alkaen käyttöön otetut hoitovakuutusetuudet neuvoston asetuksessa (ETY) N:o 1408/71(1) tarkoitettuja sairausetuuksia. Asiassa C-160/96, Molenaar, 5.3.1998 antamassaan tuomiossa(2) tuomioistuin tarkasteli Saksan hoitovakuutuksen eri etuuslajeja ja katsoi, että näitä voidaan pitää ominaispiirteittensä vuoksi tapauksesta riippuen asetuksessa (ETY) N:o 1408/71 tarkoitettuina sairausvakuutuksen luontois- tai rahaetuuksina. Tuomioistuin toteaa tuomion 32 kohdassa, että hoitovakuutukseen perustuviin etuuksiin kuuluu asianomaisen henkilön hoidon tarpeesta aiheutuvista kustannuksista ja muun muassa terveydentilasta johtuvista sairaskuluista vastaaminen tai niiden korvaaminen. Tuomioistuimen mukaan tällaiset etuudet, joilla pyritään kattamaan vakuutetun sekä kotona että erityisessä laitoksessa saamasta hoidosta, varusteiden hankinnasta ja asunnon kunnostamisesta aiheutuvat kustannukset, kuuluvat kiistatta asetuksessa tarkoitettujen luontoisetuuksien käsitteeseen. Tuomioistuin katsoi toisaalta hoitoavustuksen rahalliseksi tueksi, jonka avulla voidaan parantaa kokonaisvaltaisesti hoidon tarpeessa olevien henkilöiden elintasoa siten, että heidän terveydentilastaan aiheutuneet lisäkustannukset korvataan. Näin ollen hoitoavustuksen kaltainen etuus kuuluu asetuksessa N:o 1408/71 tarkoitettuihin rahaetuuksiin. Asetuksessa (ETY) N:o 1408/71, jolla koordinoidaan kansallisia sosiaaliturvajärjestelmiä niitä yhdenmukaistamatta, on säännöksiä sovellettavan lainsäädännön määrittämisestä erityisesti sairausetuuksien osalta sen mukaan, mistä henkilöryhmästä on kyse (aktiiviväestö, eläkkeensaajat, työttömät). Edellä esitetystä johtuvista syistä komissio on pyytänyt kansallisia viranomaisia ilmoittamaan kotiapua koskevasta lainsäädännöstään, jotta komissiolla on mahdollisuus selvittää, ovatko nämä etuudet asetuksessa (ETY) N:o 1408/71 tarkoitettuja sairausetuuksia. Näin komissio voi ryhtyä tarvittaessa toimiin, joilla varmistetaan, että etuudet ovat yhteisön lainsäädännön mukaisia. (1) Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä, EYVL L 149, 5.7.1971 (viimeisin konsolidoitu versio: asetus (EY) N:o 118/97, EYVL L 28, 30.1.1997). (2) Kok. 1998. s. I-843.